Diari Oficial de la Generalitat Valenciana


Sumari del DOGV 5699, del 08-02-2008 (2008/1463)

RESOLUCIÓ del 24 de gener de 2008, de la Direcció General de Teatres de la Generalitat Valenciana, per la qual es convoquen tres beques de formació i perfeccionament per a jóvens ballarins.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5699

Data del DOGV
:   08-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/1463


Data del document
:   24-01-2008

Organisme emissor
:   Teatres de la Generalitat Valenciana

Tipus de document
:   Resolució

Anàlisi jurídica

 Descriptors 

:   * assignació per estudis
    * professió artística
    * ajuda pública
    * suport econòmic
    * jove

RESOLUCIÓ del 24 de gener de 2008, de la Direcció General de Teatres de la Generalitat Valenciana, per la qual es convoquen tres beques de formació i perfeccionament per a jóvens ballarins. [2008/1463]
Teatres de la Generalitat Valenciana, TGV, és una entitat de dret públic, amb personalitat jurídica pròpia i plena capacitat d'obrar per al compliment dels seus fins, entre els quals es troben el desplegament i l'execució de la política cultural de la Generalitat en el camp de les arts escèniques, i molt especialment en els sectors de teatre i dansa, tal com establix el Decret 36/1994, de 21 de febrer, del Govern valencià, pel qual s'aprova el reglament orgànic i funcional de l'ens públic Teatres de la Generalitat Valenciana (DOGV núm. 2.227, de 15.03.1994).
Entre les funcions assignades a Teatres de la Generalitat Valenciana es troben el foment de les arts escèniques i la promoció de companyies i grups teatrals, el desplegament i la promoció de tot tipus d'actuacions teatrals i de dansa, festivals i certàmens, el suport a la creativitat escènica i la seua difusió, la cooperació amb altres agents i entitats culturals en el sector de les arts escèniques, d'àmbit públic o privat, i totes les activitats que, en general, directament o indirectament, estiguen relacionades amb les funcions anteriors.
En el marc del desplegament i compliment d'estos objectius, la Direcció General de TGV convoca la concessió de beques perquè jóvens ballarins puguen accedir a la realització de pràctiques professionals, segons el que disposa el Decret 108/1992, de 6 de juliol, del Govern valencià, pel qual es regula la concessió de beques.
La present convocatòria de beques no necessita ser notificada a la Comissió Europea perquè no complix tots els requisits de l'article 87.1 del Tractat de la CE, i queda exclosa de l'aplicació del principi d'incompatibilitat formulat en el Tractat. En particular, no suposen un falsejament de la competència que afecta els intercanvis comercials entre els estats membres, atés que el seu objectiu és la realització de pràctiques professionals i es dirigixen a un col·lectiu que no exercix una activitat econòmica.
En virtut d'això, fent ús de les atribucions que em conferix l'article nové del Decret 36/1994, de 21 de febrer (DOGV núm. 2.227, de 15.03.1994), i de conformitat amb el que establixen el Decret 108/1992, de 6 de juliol, del Govern valencià, pel qual es regula la concessió de beques, i la Llei 38/2003, de 17 de novembre, General de Subvencions, resolc
Primer
Convocar un concurs públic per a la concessió de tres beques de formació i perfeccionament en el Ballet de Teatres de la Generalitat a jóvens ballarins.
Segon
Aprovar les bases que s'adjunten com a annex I, les quals regixen esta convocatòria, i el model de sol·licitud de les beques, inclòs com a annex II.
Tercer
L'import màxim total de les beques és 24.000 €, que s'han d'abonar a càrrec dels crèdits del capítol IV, línia de subvenció SE000049, dels pressupostos vigents de l'ens públic Teatres de la Generalitat Valenciana.
Quart
La present resolució tindrà efectes des del mateix dia de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra la present resolució, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant de l'òrgan que dicta el present acte en el termini d'un mes a comptar des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
València, 24 de gener de 2008.- La directora general de Teatres de la Generalitat Valenciana: Inmaculada Gil Lázaro.
ANNEX I
Bases per a la concessió de tres beques de formació i perfeccionament a jóvens ballarins.
Primera. Objecte
1. L'objecte d'esta convocatòria és la concessió de beques de formació i perfeccionament a jóvens ballarins per a la realització de pràctiques en el Ballet de Teatres de la Generalitat Valenciana, els quals hauran de complir els requisits indicats en les presents bases.
2. Es convoquen un total de tres beques.
3. Les persones seleccionades hauran de dur a terme les pràctiques formatives objecte d'estes beques al Centre Coreogràfic de TGV, seu del Ballet de Teatres de la Generalitat Valenciana, o en qualsevol altra sala o teatre de l'ens, així com, en cas de gira, en qualsevol altra sala o teatre en què el Ballet preste els seus servicis.
Segona. Duració, dotació i pagament de les beques
El període de gaudi de les beques comprén des de la data indicada en la resolució d'adjudicació fins al 31 de desembre de l'any 2008.
Les beques estan dotades amb un import de 800 € bruts mensuals per persona beneficiària.
La forma de pagament serà mensual, mitjançant transferència bancària, amb l'informe previ favorable del tutor que acredite la bona marxa de l'objecte de la beca. De la quantitat adjudicada a la persona beneficiària es deduirà l'impost sobre la renda de les persones físiques (IRPF) i qualsevol altre concepte que indique la llei.
Tercera. Persones beneficiàries
Poden sol·licitar estes beques les persones físiques que complisquen els requisits següents:
a) Tindre un nivell preprofessional en dansa.
b) Haver nascut entre els anys 1983 i 1991, ambdós inclusivament.
No poden obtindre la condició de persona beneficiària les persones sol·licitants que incórreguen en les prohibicions indicades en l'article 13 de la Llei 38/2003, de 17 de novembre, General de Subvencions (BOE de 18.11.2003).
Quarta. Sol·licituds
1. El termini de presentació de sol·licituds serà de quinze dies hàbils, a comptar des de l'endemà de la publicació de la present convocatòria en el Diari Oficial de la Comunitat Valenciana.
2. Les sol·licituds s'han d'adreçar a Teatres de la Generalitat Valenciana i s'han de presentar en el Registre de TGV (Teatre Principal, carrer Poeta Querol, s/n, 4ª planta) o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Les sol·licituds s'han de formalitzar segons el model que figura com a annex II en la present resolució, i han d'incloure els documents següents:
a) Fotocòpia del DNI o passaport.
b) Documentació acreditativa de formació en dansa.
c) Currículum firmat i datat per la persona sol·licitant.
d) Certificat mèdic que n'acredite l'aptitud i que s'està en condicions per a exercir l'activitat requerida.
e) Declaració responsable de no tindre concedida cap altra beca per a la mateixa activitat o una de similar i de no estar fent treballs o estudis que dificulten el compliment de les obligacions com a persona becada, una vegada adjudicada la beca.
f) Certificats acreditatius d'estar al corrent en el compliment de les obligacions tributàries i amb la Seguretat Social. En el cas que la persona interessada no estiga ni haja estat obligada en el període dels dotze mesos anteriors a complir les obligacions tributàries i amb la Seguretat Social, n'hi haurà prou amb la presentació d'una declaració responsable.
4. Si la sol·licitud no conté totes les dades exigides o hi falta documentació acreditativa, es requerirà la persona interessada perquè en el termini de deu dies hàbils corregisca estos defectes, amb la indicació que si no ho fa, es considerarà que ha desistit de la seua petició, després de dictar la resolució corresponent, d'acord amb els articles 42 i 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Cinquena. Procés de selecció
1. Per a la valoració de les persones sol·licitants s'ha de constituir una comissió de valoració. Esta comissió ha d'adaptar el seu funcionament al que establix la present convocatòria i, de manera subsidiària, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Ha d'estar presidida per la Direcció Artística del Centre Coreogràfic de TGV, o persona en qui delegue, i han d'integrar-la, a més, dos vocals designats per la Direcció General de TGV, que ha de designar igualment el secretari de la comissió, amb veu i sense vot, entre el personal d'este ens públic.
2. La comissió de valoració ha de convocar les persones sol·licitants a una audició de dansa al Centre Coreogràfic de TGV (Parc de la Granja, s/n, de Burjassot) en el termini màxim de dos mesos des de la publicació de la present resolució. La convocatòria s'ha de fer mitjançant la publicació als taulers d'anuncis de TGV i del Centre Coreogràfic de TGV. A més s'haurà d'avisar les persones admeses telefònicament.
3. La prova consistirà en la realització d'una classe de ballet clàssic, que serà eliminatòria, i en un assaig sobre el repertori del Ballet de TGV.
La valoració s'ha de fer d'acord amb el barem següent:
a) Aptituds tècniques en dansa: de 0 a 15 punts.
b) Dots artístics: de 0 a 5 punts.
Les persones aspirants que no obtinguen un mínim de 10 punts seran desestimats tant per a la concessió de beques com per a ser tingudes en compte en l'elaboració de les borses de reserva.
Sisena. Resolució del procediment i publicació
1. Finalitzat el procés de selecció, la comissió elevarà la proposta de concessió de beques corresponent a la directora general de TGV, la qual resoldrà la convocatòria en el termini de sis mesos comptats a partir de la publicació de la present convocatòria en el Diari Oficial de la Comunitat Valenciana.
Si la resolució corresponent a esta convocatòria no es dicta ni es notifica en el termini previst, la sol·licitud es considerarà desestimada.
Així mateix, la comissió de valoració podrà proposar que siguen declarades desertes les beques si, segons el seu parer, no hi ha aspirants amb prou mèrits.
2. Els candidats que, havent superat la puntuació mínima establida en la base cinquena, no siguen proposats, poden integrar una borsa de reserva a l'efecte de cobrir les vacants que es produïsquen per renúncia o revocació.
3. La resolució de concessió s'ha de notificar a les persones interessades i s'ha de publicar en el Diari Oficial de la Comunitat Valenciana als efectes del que establix l'article 18 de la Llei General de Subvencions.
Setena. Incompatibilitat de la beca
La beca és incompatible amb el gaudi de qualsevol altra beca per a la mateixa activitat o una de similar i amb la realització de treballs o estudis que dificulten el compliment de les obligacions com a persona becada.
Huitena. Obligacions de les persones beneficiàries
Les persones beneficiàries de les beques estan obligades a:
a) Realitzar l'activitat que ha motivat la concessió de la beca fent les activitats formatives que se'ls encomanen, motiu pel qual han d'estar als locals de l'ens durant la vigència de la beca i en l'horari habitual.
b) Comunicar a TGV l'obtenció d'altres subvencions, ajudes o beques per a la mateixa finalitat o la realització de treballs o estudis que dificulten el compliment de la finalitat de la beca.
c) Sotmetre's a les actuacions de comprovació que ha d'efectuar TGV, així com a qualsevol altra de comprovació i control financer que puguen realitzar els òrgans de control competents, aportant tota la informació requerida en l'exercici de les actuacions anteriors.
d) Procedir al reintegrament dels fons percebuts en els casos previstos en l'article 37 de la Llei 38/2003, General de Subvencions.
Novena. Obligacions de TGV
Són obligacions de TGV respecto a les persones becades acollides a la present convocatòria:
a) Proporcionar-los el suport necessari per al normal desplegament de la seua activitat.
b) Designar un tutor o tutora per a la coordinació i orientació de la seua activitat.
c) Vetlar pel desplegament adequat de la seua formació.
Deu. Situació de la persona beneficiària de la beca
Estes beques són de formació, perfeccionament i adquisició d'experiència, i les tasques que comporten s'han de desplegar amb els ballarins i el personal artístic del Ballet de Teatres de la Generalitat.
La concessió i l'aprofitament de la beca no implica cap tipus de relació laboral amb Teatres de la GV, ni suposa cap compromís per a la incorporació posterior de la persona becada a la plantilla d'esta entitat.
Onze. Modificació de la resolució de concessió
Tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres beques, subvencions o ajudes atorgades per altres administracions o ens públics o privats, o la realització de treballs o estudis que dificulten el compliment de la finalitat de la beca, podran donar lloc a la modificació o, si cal, la revocació de la resolució de concessió.
Dotze. Efectes de l'incompliment de les obligacions contretes
La concessió de la beca quedarà sense efecte, després de l'audiència a la persona interessada, quan no es realitze l'activitat que va motivar la concessió, quan es deixen de complir els requisits que es van exigir o quan s'incomplisquen, sense causa que ho justifique, les condicions establides en la present convocatòria. Quan siga per causes justificades, es pagarà la part proporcional.
El temps restant de prestació de la beca podrà ser exercit per la persona següent o les successives integrants de la borsa de reserva, segons s'establix en la base següent.
Tretze. Economies
De les economies que puguen produir-se per l'aplicació d'allò indicat en les presents bases o per renúncies que deixen vacant una beca, se'n podrà disposar, per mitjà d'una nova resolució de la Direcció General de TGV, per a cobrir la vacant amb la persona següent o les successives integrants de la borsa de reserva, segons l'orde resultant de la baremació i la disponibilitat pressupostària.
Catorze. Reintegrament de la beca
Serà procedent el reintegrament de les quantitats percebudes i l'exigència de l'interés de demora des del moment del pagament de la beca en els casos següents:
a) Obtenció de la beca sense complir les condicions exigides.
b) Incompliment de la finalitat per a la qual ha sigut concedida la beca.
c) Incompliment de les condicions imposades a la persona adjudicatària amb motiu de la concessió i del gaudi de la beca.